晨起祠先農道中
作者：彭汝礪
朝代：宋

paragraphs: 更闌燭花低，呼童起視夜。
問夜如何其，露落月未謝。
皇帝共神明，朝燕或爲罷。
多儀禮有敬，少怠刑無赦。
今茲先農饗，上意在耕稼。
駕言投明起，不敢私安暇。
馬蹄踏冰雪，霧露溼鞍馬。
寒林月中影，十里開圖畫。
燈火望壇場，冠裳出次舍。
鏘洋響金石，馨香紛彝斝。
百年禮樂中，萬事無雜霸。
昏冥久塵土，今日聞韶夏。
心知至誠通，自可膏澤下。
清風吹菽麥，綠陰密桑柘。
人家實倉廩，得以時婚嫁。
四夷共安富，兵偃祭類禡。
山川百神寧，天子樂無假。
敢後秋冬報，還見擊鼓御。
顧予真缺然，何以補漏罅。
尚堪逐農樵，擊壤歌聖化。